ครม.ไฟเขียวอัดงบลงทุนรัฐวิสาหกิจ 44 แห่งปีงบ 63 วงเงิน 1.44 ล้านลบ.
ครม.ไฟเขียวอัดงบลงทุนรัฐวิสาหกิจ 44 แห่งปีงบ 63 วงเงิน 1.44 ล้านลบ.-เบิกจ่าย 3.4 แสนลบ.
ครม.ไฟเขียวอัดงบลงทุนรัฐวิสาหกิจ 44 แห่งปีงบ 63 วงเงิน 1.44 ล้านลบ.-เบิกจ่าย 3.4 แสนลบ.
22 ต.ค. 2562

น.ส.รัชดา ธนาดิเรก รองโฆษกประจำสำนักนายกรัฐมนตรี เปิดเผยว่า ที่ประชุมคณะรัฐมนตรี (ครม.) เห็นชอบกรอบและงบลงทุนของรัฐวิสาหกิจ ประจำปีงบประมาณ 2563 เฉพาะรัฐวิสาหกิจจำนวน 44 แห่ง ภายใต้สังกัด 15 กระทรวง วงเงินดำเนินการ 1.44 ล้านล้านบาท และวงเงินเบิกจ่ายลงทุน 3.4 แสนล้านบาท
สำหรับงบลงทุนของรัฐวิสาหกิจประจำปีงบประมาณ 2563 ประกอบด้วย 1.กรอบการลงทุนสำหรับงานตามภารกิจปกติและโครงการต่อเนื่อง วงเงินดำเนินการจำนวน 1.24 ล้านล้านบาท และวงเงินเบิกจ่ายลงทุน จำนวน 2.96 แสนล้านบาท ส่วนใหญ่เป็นการเบิกจ่ายลงทุนของรัฐวิสาหกิจด้านคมนาคมขนส่ง 47.8% และรัฐวิสาหกิจด้านพลังงาน 35.5% ของวงเงินเบิกจ่ายลงทุนในภาพรวม โดยปรับลดวงเงินดำเนินการ จำนวน 9.96 หมื่นล้านบาท และวงเงินเบิกจ่ายลงทุน จำนวน 4.25 หมื่นล้านบาท
โครงการลงทุนที่สำคัญได้แก่ (1) โครงการความร่วมมือระหว่างรัฐบาลแห่งราชอาณาจักรไทยและรัฐบาลแห่งสาธารณรัฐประชาชนจีนในการพัฒนาระบบรถไฟความเร็วสูงเพื่อเชื่อมโยงภูมิภาค ช่วงกรุงเทพฯ-หนองคาย (ระยะที่ 1) วงเงินเบิกจ่ายลงทุน 2.81 หมื่นล้านบาท (2) โครงการรถไฟฟ้าสายสีม่วง ช่วงเตาปูน- ราษฎร์บูรณะ (วงแหวนกาญจนาภิเษก) วงเงินเบิกจ่ายลงทุน 2.34 หมื่นล้านบาท และ (3) โครงการพัฒนาระบบส่งและจำหน่าย (กฟผ.) ระยะที่ 1 วงเงินเบิกจ่ายลงทุน จำนวน 1.35 หมื่นล้านบาท
2.กรอบการลงทุนสำหรับการเพิ่มเติมระหว่างปี วงเงินดำเนินการจำนวน 2 แสนล้านบาท และวงเงินเบิกจ่ายลงทุน จำนวน 5 หมื่นล้านบาท
สำหรับประโยชน์ที่จะได้รับจากการลงทุน น.ส.รัชดา คาดว่าจะสามารถสนับสนุนการขยายตัวทางเศรษฐกิจประมาณ  0.12%, เกิดการจ้างงานประมาณ 1.28 แสนคน, เกิดการใช้จ่ายภาคครัวเรือนและการลงทุนภาคเอกชนเพิ่มขึ้น และลดการเคลื่อนย้ายแรงงานจากท้องถิ่นสู่เมือง
“ประมาณการรายได้ คาดว่าจะมีกำไรสุทธิประมาณ 7.98 หมื่นล้านบาท สำหรับแนวโน้มการลงทุนช่วงปี 2564-2566 ของรัฐวิสาหกิจเฉลี่ยประมาณปีละ 3.93 แสนล้านบาท และผลประกอบการมีกำไรสุทธิเฉลี่ยประมาณปีละ 9.87 หมื่นล้านบาท” รองโฆษกฯ ระบุ
นอกจากนี้ ครม.ยังเห็นชอบให้รัฐวิสาหกิจเร่งรัดการเบิกจ่ายเงินลงทุนให้ได้ไม่น้อยกว่า 95% ของกรอบวงเงินที่ได้รับอนุมัติเบิกจ่ายลงทุน รวมทั้งเร่งรัดการลงทุนที่ได้รับอนุมัติผูกพันสัญญา และการก่อหนี้ในรายการลงทุนที่มีความพร้อมตั้งแต่ในช่วงต้นปีงบประมาณ และให้รัฐวิสาหกิจพิจารณาเพิ่มสัดส่วนการลงทุนด้าน Digital Platform เพื่อใช้ในการสนับสนุนการปฏิบัติงานให้สอดคล้องกับความก้าวหน้าทางเทคโนโลยีที่มีการเปลี่ยนอย่างรวดเร็ว
อย่างไรก็ดี หากรวมการลงทุนของรัฐวิสาหกิจประเภทบริษัทมหาชนจำกัด และบริษัทในเครือ 11 แห่ง (รวมเป็นรัฐวิสาหกิจ จำนวน 55 แห่ง ภายใต้สังกัด 16 กระทรวง เช่นเดียวกับ พ.ร.บ. พัฒนาการเศรษฐกิจและสังคมแห่งชาติ พ.ศ.2521) วงเงินดำเนินการ 2.80 แสนล้านบาท และวงเงินเบิกจ่ายลงทุน 2.04 แสนล้านบาท ทำให้ในภาพรวมจะมีการลงทุนตามภารกิจปกติและโครงการต่อเนื่องในปี 2563 ประกอบด้วย วงเงินดำเนินการ 1.52 ล้านล้านบาท และวงเงินเบิกจ่ายลงทุน 5 แสนล้านบาท